Ajaran sesat berasal dari negeri jiran
KETUA Polis Perak, Datuk Mior Faridalathrash Wahid dan Presiden Persatuan Lepasan Sekolah Clifford Kuala Kangsar, Datuk Sallehuddin Saidin menyertai Program Kayuhan Reunion antara Cliffordian Cycle Team (CCT) dan Old Cliffordian Association (OCA) di Dataran Pavillion, Kuala Kangsar semalam. • Foto BERNAMA KUALA KANGSAR: Kegiatan ajaran sesat yang dikenal pasti berlaku di Perak, disyaki berasal dari negeri jiran dan bertapak di Daerah Muallim, kata Ketua Polis Perak Mior Faridalathrash Wahid. “Ada satu kumpulan yang kita kenal pasti di (daerah) Muallim, kumpulan ini sebenarnya bergerak dari negeri jiran kemudian mereka membuat penempatan di Muallim,” katanya tanpa mendedahkan nama negeri jiran tersebut. Beliau berkata demikian ketika ditemui pemberita pada Program Kayuhan Reunion antara Cliffordian Cycle Team (CCT) dengan Old Cliffordian Association (OCA) di Dataran Pavillion di sini semalam. Mior Faridalathrash bagaimanapun berkata, pihaknya enggan mengulas lanjut mengenai kumpulan itu kerana siasatan dijalankan oleh Jabatan Agama Islam Perak (JAIPk). Khamis lepas, polis mengesan kegiatan ajaran sesat di Perak berdasarkan video yang tular sebelum ini namun tidak mendedahkannya secara terperinci kerana masih dalam siasatan. Pada Januari lepas, seorang lelaki memuat naik video secara penstriman langsung menerusi laman Facebook miliknya mendakwa kononnya berlaku perhimpunan ulama serta kemunculan Imam Mahdi di Sabah serta menunjukkan koleksi pedang dan keris yang dijual di sebuah kedai di Kuala Kangsar. – Bernama 
See author's posts
